Dalk het die digter Totius tog ’n punt beet gehad toe hy destyds verklaar het dat hierdie wêreld nie ons woning is nie. Hoe meer ek daaroor dink, hoe meer besef ek dit is dalk net ’n tussentydse tydverdryf; ’n plek waarin die meeste van ons nooit werklik tuis sal voel nie.
Daar is net ’n handvol oomblikke in die lewe wat nie met geld gekoop kan word nie. Momente so kosbaar dat jy dit herhaaldelik in jou geestesoog sien afspeel – nog lank nadat die stof gaan lê het. ’n Byna hipnotiese herinnering aan dit wat was, en seblief tog weer moet wees.